KOMISIJAS REGULA (ES) 2022/1364

(2022. gada 4. augusts),

ar ko attiecībā uz maksimāli pieļaujamo ciānūdeņražskābes koncentrāciju noteiktos pārtikas produktos groza Regulu (EK) Nr. 1881/2006

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,

tā kā:

(1) Komisijas Regula (EK) Nr. 1881/2006 (2) nosaka konkrētu piesārņotāju, arī ciānūdeņražskābes, maksimāli pieļaujamo koncentrāciju pārtikas produktos.

(2) Ciānūdeņražskābe ir ļoti toksiska viela. Kaut arī pārtikā tā nav sastopama toksikoloģiski nozīmīgā koncentrācijā, tā izdalās, kad augu izcelsmes pārtikas produkti, kas satur cianogēniskos glikozīdus, tiek košļāti vai citādi pārstrādāti, un minētie glikozīdi nonāk saskarē ar hidrolītiskajiem fermentiem. Ciānūdeņražskābe vienmēr veidojas kā nedisociējamas skābes un disociējamu cianīda jonu maisījums, tāpēc šim maisījumam, ko sauc par cianīdu, aprēķina orientējošu veselībpamatoto vērtību.

(3) 2019. gadā Eiropas Pārtikas nekaitīguma iestāde (“Iestāde”) pieņēma atjauninātu zinātnisko atzinumu par veselības apdraudējumu izvērtējumu sakarā ar cianogēnisko glikozīdu klātbūtni pārtikas produktos, kas nav aprikožu kauliņi (3). Iestāde secināja, ka cilvēka eksponētība akūtajai atsauces devai (ARfD), kas nepārsniedz 20 μg cianīda uz kg ķermeņa svara, nevajadzētu radīt akūtu nelabvēlīgu ietekmi. Cianīda ARfD varētu tikt pārsniegta tad, ja tiek patērēti atsevišķi pārtikas produkti, piemēram, linsēklas, mandeles un maniokas, kuros ir augsta cianogēnisko glikozīdu koncentrācija. Tāpēc ir lietderīgi noteikt ciānūdeņražskābes, arī cianogēniskos glikozīdos esošas ciānūdeņražskābes, maksimāli pieļaujamo koncentrāciju šajos pārtikas produktos. Kad tiek apēstas maltas linsēklas, ciānūdeņražskābe ir bioloģiski pieejamāka un cilvēka eksponētības līmenis tai ir augstāks nekā tad, ja tiek apēstas veselas linsēklas vai ja tās ir termiski apstrādātas. Tāpēc ir lietderīgi noteikt stingrāku koncentrāciju veselām linsēklām, ko patērētājs pirms patēriņa var samalt, un maltām linsēklām, ko laiž tirgū galapatērētājam, ja tās paredzētas patēriņam svaigā veidā.

(4) Tāpēc noteiktiem pārtikas produktiem būtu jānosaka maksimāli pieļaujamā ciānūdeņražskābes koncentrācija, lai nodrošinātu augstu cilvēka veselības aizsardzības līmeni.

(5) Tāpēc Regula (EK) Nr. 1881/2006 būtu attiecīgi jāgroza.

(6) Lai uzņēmēji varētu sagatavoties jaunajiem noteikumiem, kas ieviesti ar šo regulu, ir lietderīgi noteikt saprātīgu termiņu līdz jauno maksimāli pieļaujamo koncentrāciju piemērošanai. Ir lietderīgi paredzēt arī pārejas periodu attiecībā uz pārtikas produktiem, kas likumīgi laisti tirgū pirms šīs regulas piemērošanas sākumdienas.

(7) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1881/2006 pielikumu groza saskaņā ar šīs regulas pielikumu.

2. pants Pielikumā norādītie pārtikas produkti, kas likumīgi laisti tirgū pirms 2023. gada 1. janvāra, drīkst palikt tirgū, līdz beidzas to minimālais derīguma termiņš vai izlietošanas termiņš.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 4. augustā Komisijas vārdā – priekšsēdētāja Ursula VON DER LEYEN

(1) OV L 37, 13.2.1993., 1. lpp.

(2) Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).

(3) Zinātniskais atzinums “Evaluation of the health risks related to the presence of cyanogenic glycosides in foods other than raw apricot kernels”, EFSA Journal, 17. sēj., Nr. 4, Eiropas Pārtikas nekaitīguma iestāde, 2019, 78 lpp.; https://doi.org/10.2903/j.efsa.2019.5662.